**Preken 8. søndag i treenighetstiden 26.07.20 – Hauketo-Prinsdal kirke**

*Tekst: Matt 6,19-24*

«Det er sommer, det er sol og det er søndag» synger vi en gammel sommerslager, og for mange er det det vi forbinder med sommeren. Godt vær og lystig humør, men i dag møtes vi av noe annet.

En ting er at værer akkurat i dag ikke er særlig lystig, men også innholdet i dagens gudstjeneste med salmer og tekster, er av det mer alvorlige slaget. Slik det faktisk har vært i de fleste gudstjenester denne sommeren.

Bibeltekstene vi leser har alle et dypt alvor over seg. De inneholder mang en formaning og forventning til hvordan vi skal leve et godt og riktig liv – og her i Hauketo-Prinsdal har dere, sammen med Holmlia, satt det hele litt ekstra på spissen når en i tillegg til de alvorlige tekstene også har satt opp de syv såkalte dødssynder som tema.

Kontrasten mellom gladsangen, våre forventinger til å en lystig og deilig sommer, og de bibelske formaninger og ord om dødssynder, kan være krevende, men også utfordrende og provoserende i positiv forstand. Kanskje er det nettopp midt i det glade og lystige vi trenger å bli utfordret av et dypere alvor – ikke for å ta bort gleden over livet, men for å gi gleden enda større perspektiver og la oss utfordre til noe mer.

Jeg har ikke tenkt å snakke om dødssyndene så som sådan i dagens preken. Jeg regner med at flere av de foregående prekenene har gjort noe av det allerede, men for meg er det viktig å framholde at sammen med dødssyndene så følger også noen dyder, noen positive egenskaper vi skal framelske.

For meg er det vel så meningsfullt å løfte fram de gode eksemplene og forbildene enn de alvorlige advarslene. Jeg vil heller snakke om hvordan vi skal leve enn hvordan vi ikke skal leve, men litt mer av det senere.

I dag har vi altså kommet fram til den fjerde av dødssyndene: Grådighet med sitt motstykke barmhjertighet. Og som dere nok har hørt allerede: I dag er det en tydelig sammenheng mellom dagens dødssynd og bibeltekstene vi har hørt. De handler alle, hver på sitt vis, om grådighet eller sagt kanskje litt mildere: Kjærlighet til materielle verdier, våre skatter på jorden, framfor kjærlighet til Gud, vår skatt i himmelen.

Og Jesus selv sier det uten omsvøp: «Ingen kan tjene to herrer. Dere kan ikke tjene både Gud og Mammon.»

Først en liten oppklaring: Hvem er denne Mammon? Du kjenner kanskje navnet fra en TV-serien som ble laget for noen år siden, men det er altså hentet fra Bibelen. Vi finner det et par steder i evangeliene, og selv om vi har gjort det til et egennavn, så er det egentlig et arameisk ord som betyr eiendom eller formue. Jesus snakker altså ikke om en bestemt avgud eller person når han advarer mot mammon, men mer generelt om rikdom, det vi kan kalle materialisme.

Og jeg har merket meg at det er få ting Jesus snakker såpass mye om, som nettopp rikdom og spenningen mellom rike og fattige. Når vi følger med i media og ulike kirkelige debatter, kan en lett få inntrykk av at Jesus og kirken først og fremst er opptatt av seksualmoral, men det er altså ikke riktig. Det han bruker mest tid på, og snakker mest om, er vårt forhold til rikdom og forholdet mellom rike og fattige, de som har lite og de som har mye.

Allerede i GT ser vi spenningen mellom det å tro på Gud og det å sette sin lit til penger og materielle verdier. Vi hørte i sted litt av fortellingen om gullkalven. Folket var på vandring i ørkenen da Gud ba Moses komme alene opp på fjellet. Det drøyet før Moses kom tilbake, og da valgte folket å lage seg en ny gud, en gullkalv, for å tilbe denne og stole på denne framfor Gud. Gud ble erstattet av gull, og den historien er på mange måter en forsmak på det Jesus snakker om når han sier at vi ikke kan tjene to Herrer, både Gud og Mammon, både Gud og materiell rikdom på samme tid.

Fortellingen viser i tillegg at heller ikke åndelige verdier blir liggende urørt av grådighet. Selv Gud kan, i en materialistisk verden, omstøpes til skinnende gull, og koblingen mellom gudstro og grådighet til penger og rikdom, er dessverre vel så aktuelt i vår tid som den gangen.

Den svenske trubaduren Cornelis Vreeswijk har skrevet en fantastikk vise som er en direkte kommentar til dagens bibeltekst og tema. Hadde jeg vært en trubadur, skulle jeg ha sunget den, men det tar vi ikke sjansen på. Noen linjer fra sangen vil jeg like fullt lese, og refrenget kjenner dere:

*Du kan ingenting ta med dig dit du går. Nej du kan ingenting ta med dig dit du går. Du behöver inga penningar När du vid porten står Och du kan ingenting ta med dig dit du går.*

*Du kanske är en rikeman som samlar i en penningpung. Fast den för ut är stinn och tung du gnider och går an. En kassakista är din gud , men så en afton får du bud, och alla dina slantar små, vad hjälper dom dig då*

*Du kan ingenting ta med dig dit du går. Nej du kan ingenting ta med dig dit du går. Du behöver inga penningar När du vid porten står Och du kan ingenting ta med dig dit du går.*

Dere skal ikke samle skatter på jorden, men i himmelen, sa Jesus. Betyr det at materiell rikdom er et vonde og at vi alle bør leve i askese og fattigdom? Nei, jeg tror ikke det. Det er ikke rikdom i seg selv som er et vonde, men hva du setter din lit til. Hva som er viktigst for oss. Hva som er sentrum i våre liv. Hvilke verdier vi velger å bygge våre liv på. Hva kommer først?

Og som vanlig utfordrer Jesus oss. Det handler ikke om ideologi, den teoretiske plattformen med flotte formuleringer og vakre tekster vi gjerne leser opp i festtaler, men hvilke verdier som faktisk blir synlige og tydelige gjennom de valg vi gjør i hverdagen. For der skatten din er, vil også hjertet ditt være.

Og her er det jeg blir truffet av lynet på en slik måte at jeg egentlig har lyst til å snakke om noe helt annet. Vi lever i verdens rikeste land. De aller fleste av oss har en materiell velstand bedre enn noen andre, både i et historisk perspektiv og sett i forhold til mennesker i andre land og andre deler av verden. Likevel leser vi daglig om folk som klager over lave lønninger og høye bensinpriser – og jeg er selv blant dem.

Jeg kjøper billige klær fra utlandet selv om jeg vet at arbeidere har svært dårlig betalt og elendige arbeidsforhold. Jeg vil ha billigst mulig mat, selv om det går ut over bønder ikke først og fremst her i landet, men i fattige land. Jeg vil betale minst mulig skatt selv om jeg vet at skatt egentlig er en solidaritetshandling, en mer rettferdig fordeling av godene. Jeg vil beholde mest mulig selv og sørge for at mine kjæreste har det godt.

Jeg mener ikke med dette å snakke partipolitikk. Alle temaene jeg har nevnt, har politiske implikasjoner, og det finnes ulike politiske svar og løsninger. Men jeg ønsker å peke på paradokset mellom å tro på en Gud som sterkt advarer mot at materiell rikdom er det som styrer våre valg og det livet vi faktisk lever, og med de valg vi gjør hver eneste dag. Hvilke verdier er det som faktisk styrer? For der skatten din er, vil også hjertet ditt være.

Og jeg må innrømme at grådighet, gjerrighet, egoisme, alt for ofte dominerer mange av mine valg. Det handler om penger og materiell rikdom, men også om mange andre valg: Hva jeg velger å bruke tiden til, hvilke mennesker jeg ønsker å omgås, hvilke ord jeg bruker i ulike sammenhenger.

Og dette kan gjøre meg både nedtrykt og mismodig, men kanskje medisinen da ikke utelukkende er å se på det jeg ikke får så godt til, men i stedet skifte fokus til det positive og gode, lete etter hva jeg kan få til – og motstykket til grådighet er altså barmhjertighet.

Og barmhjertighet i kristen forstand starter med troen på en barmhjertig Gud som tilgir og som elsker oss til tross for våre grådighet, gjerrighet og fokus på vårt eget.

Deretter følges Guds barmhjertighet opp av vår barmhjertighet mot hverandre. Det handler om å ha et verdisett og livsfundament som ikke primært handler om materiell rikdom og velstand, men om verdier som nestekjærlighet, tilgivelse og omsorg, ikke minst for de svakeste. Det handler om forvaltning av våre felles ressurser og troen på at vi har en Gud vi både skal stå til ansvar for og som vil veilede oss underveis.

Til dette trenger vi hjelp og vi må derfor stå sammen og hjelpe hverandre. Noen ganger slik jeg har gjort i dag med å påpeke noen paradokser og forsøke å være ærlig og selvkritisk, andre ganger ved å oppmuntre hverandre og peke på de gode valg vi også gjør. Og i alt dette ønsker vi å se Gud og Hans vilje med våre liv.

Ære være Faderen og Sønnen og Den hellige ånd, som var og er og blir én sann Gud fra evighet og til evighet.